Kupiōł pōmiyszkanie ze plantacyjōm marihuany
Kryminalni z zŏbrskij kōmyndy zlikwidowali dōmowõ uprawã kōnopi indyjskich. Mōndurowi, ôkrōm 41 krzŏkōw zakŏzanyj rośliny, zabezpieczyli tyż gotowy susz marihuany, co z niego szło wytworzić bez 2 tys. dziołkōw dilerskich tego narkotyku. Do ôdkryciŏ plantacyje doszło w czasie policyjnyj asysty, co jã wezwoł nowy posiedziciel pōmiyszkaniŏ.
Do ôdkryciŏ plantacyje konopi indyjskich doszło w pōmiyszkaniu w zŏbrskij dzielnice Helynka. Na telefōn zŏbrskij policyje zazwōniōł chop, co kupiōł pōmiyszkanie w czasie licytacyje kōmorniczyj. Po przejściu wszyjskich formalności nowy posiedziciel dostoł klucze do pōmiyszkaniŏ. Niystety, jak przijechoł do kupiōnego lokalu, klucze niy pasowały. Poprosiōł tōż szandarōw ô ôbecność przi rozwiertowaniu zōmkōw. Jak dźwiyrze ôd pōmiyszkaniŏ ôstały ôtwarte, pokŏzało sie, iże w lokalu stoji je celt z uprawōm kōnopi indyjskich. Plantacyjŏ posiadała nŏczynie światłowe i grzewcze. Na miyjsce wezwanŏ ôstała grupa dochodzyniowo-śledczŏ, kerŏ z technikym kryminalistyki zbadała pōmiyszkanie. Wachtyrze prawa zabezpieczyli 41 kerzōw kōnopi, z kerych wyprodukować idzie hned tysiōnc dilerskich dziołkōw narkotyku, a tyż gotowy susz roślinny, co przizwŏlŏ na przirychtowanie bez 2 tys. dŏwkōw marihuany. Plantacyjŏ ôstała zlikwidowanŏ, a sebrane narkotyki zabezpieczōne. Czynności we sprawie trwajōm.
Fotografijŏ na wiyrchu: KMP Zŏbrze
szl_Latn szl_Latn szl_Latn szl_Latn